Na temelju članka 41. točke 2. Statuta Grada Zagreba (Službeni glasnik Grada 23/16 i 2/18), Gradska skupština Grada Zagreba, na sjednici održanoj \_\_\_\_\_\_ 2018., donijela je

**O D L U K U**

**o izmjeni i dopunama Odluke o zaštiti objekata od grafita**

**Članak 1.**

U Odluci o zaštiti objekata od grafita (Službeni glasnik Grada Zagreba 9/17) u članku 5. dodaje se stavak 3. koji glasi:

 „Grad Zagreb će sufinancirati zaštitu vanjskih dijelova objekata koji su neposredno dostupni s javne površine.“

**Članak 2.**

U članku 7. iza stavka 4. dodaje se stavak 5. koji glasi:

„Ako je podnositelj zahtjeva odustao od ranijeg zahtjeva može podnijeti novi zahtjev sukladno odredbama ove odluke.“

**Članak 3.**

U članku 10. iza stavka 4. dodaje se stavak 5. koji glasi:

„Kamera i tehnički uređaj za videonadzor pročelja mora imati minimalno tehničke karakteristike iskazane u prilogu 1. koji je sastavni dio ove odluke.“

**Članak 4.**

Članak 11. mijenja se i glasi:

„Pravo na sufinanciranje troškova nabave kamera i tehničkog uređaja za videonadzor uličnog pročelja i/ili ostalih pročelja objekta može se ostvariti samo jednom, a sufinanciranje troškova uklanjanja grafita i troškova nanošenja zaštitnog antigrafitnog premaza može se ostvariti višekratno.

Pravo na sufinanciranje nabave kamera i tehničkog uređaja za videonadzor ostalih pročelja mogu ostvariti oni vlasnici/suvlasnici koji su postavili videonadzor na ulično pročelje radi zaštite objekta.“.

**Članak 5.**

Postupci započeti do stupanja na snagu ove odluke nastavit će se i dovršiti prema odredbama Odluke o zaštiti objekata od grafita (Službeni glasnik Grada Zagreba 9/17).

**Članak 6.**

Ova odluka stupa na snagu osmoga dana od dana objave u Službenom glasniku Grada Zagreba.

KLASA:
URBROJ:

Zagreb,

 **PREDSJEDNIK**

 **GRADSKE SKUPŠTINE**

 **dr. sc. Andrija Mikulić**

**Prilog 1.**

Minimalne tehničke karakteristike kamere:

* Slikovni senzor s progresivnom tehnologijom skeniranja
* Podrška za dan-noć funkcionalnost s integriranim mehaničkim infracrvenim (engl. IR-cut) filtrom
* Rezolucija: 1920 x 1080
* Osjetljivost: kolor 0.07 lux, 0 lux s uključenim infracrvenim reflektorom
* Uključen objektiv s horizontalnim područjem pokrivanja od minimalno 85°
* Podržan široki dinamički spektar kamere (engl. WDR): 120dB
* Podrška za H265 kompresijski format s učestalosti 25 slika u sekundi na 1920x1080 rezoluciji
* Mogućnost kreiranja višestrukih video tokova (engl. stream)
* Mogućnost definiranja regije od posebnog interesa (engl. ROI)
* Podrška za snimanje na microSD ili SDHC ili SDXC memorijsku karticu, ugrađenu u kameri s podrškom za kontinuirano i alarmno snimanje s funkcijom prebrisavanja najstarijeg video zapisa kod popunjena memorije (eng. ring recording). Uključena memorijska kartica od 64GB (Class 10 ili bolja)
* Detekcija sabotaže (maskiranja) kamere (engl. tamper)
* Mogućnost podešavanja zona privatnosti
* Integrirane video analitičke funkcije: detekcija presijecanja virtualne linije, detekcije ulaska i zadržavanja u štićenoj zoni, detekcija uklanjanja objekta u nadziranom području, detekcija ostavljenog objekta u nadziranom području,
* Podrška za slijedeće protokole: TCP/IP, UDP, ICMP, HTTP, FTP, DHCP, DNS, DDNS, RTP, RTSP, RTCP, NTP, SMTP, SNMP, IGMP, 802.1X, QoS, IPv6
* Podrška za HTTPS protokol s TLS1.2 enkripcijskim standardom i  vodeni žig (engl. watermark)
* Podrška za ONVIF (PROFILE S, PROFILEG),
* Integriran infracrveni reflektor dometa 30m
* Kućište s stupnjem zaštite IP66 i zaštitom od vandalnog djelovanja IK10
* Komunikacijsko sučelje: 100Mb/s Ethernet, PoE
* Radna temperature: -30° do +60°C
* Uključen nosač za montažu na zid
* Uključena licenca za spoj na snimač

Minimalne tehničke karakteristike tehničkog uređaja:

* Podrška za H265 kompresijski video format
* Podrška za prihvat minimalno dva diska s mogućnošću rada u redundantnom modu.
* Uključena dva diska od 3TB
* U slučaju gubitka komunikacije s mrežnom kamerom i ponovne uspostave komunikacijskog linka, snimač mora moći preuzeti podatke (video zapise) snimljene na internoj memoriji mrežne kamere
* Podrška za prihvat video analitičkih podataka s kamere
* Mogućnost zaštite izuzetog videa (engl. export video) zaporkom s mogućnošću korištenja AES128 ili jednakovrijednog enkripcijskog standarda
* Podrška za HTTPS protokol s TLS1.2 enkripcijskim standardom,
* Uključen mrežni preklopnik s PoE funkcionalnošću s mogućnošću napajanja 8 kamera
* Uključeno 1000Mb/s Ethernet sučelje za vanjsko spajanje
* Video izlaz s HDMI podrškom
* Uključena aplikacija za video nadzor za nadzor u živo, snimanje, pregledavanje video materijala